Jeremija (Šarić)/Glava 33.
1 Gospodnja riječ dođe Jeremiji po drugi put, dok se je još nalazio zatvoren u stražarnici: 

2 "Ovako veli Gospodin, koji je stvorio zemlju, sazdao je i uzdržava je - Gospodin je njegovo ime: 

3 'Zazovi me, i odgovorit ću ti i pokazat ću ti velike, nevjerojatne stvari, za koje nisi znao! 

4 Ovako veli Gospodin, Bog Izraelov, za kuće ovoga grada, i za palače, kraljeva Judinih, što su bile srušene, da služe kao bedemi i punidbe rupa. 

5 Oni dolaze, da se bore s Kaldejcima, ali s uspjehom, da ih naprije mrtvim tjelesima ljudi, što sam ih pobio u žestokom gnjevu svojemu, kad sam pred ovim gladom zastro lice svoje zbog sve zloće njihove. 

6 Doista, ja ću im donijeti ozdravljenje i spasenje, iscijelit ću ih i spremit ću im puninu sreće i mira. 

7 Okrenut ću sudbinu Judinu i sudbinu Izraelovu i sazidat ću ih opet kao prije. 

8 Očistit ću ih od sve krivnje njihove, što su je počinili proti meni, i oprostit ću im sva zlodjela njihov, kojima mi sagriješiše i kojima mi se iznevjeriše, 

9 Jeruzalem će biti milo ime, hvala i slava u svih naroda na zemlji, koji začuju za sve dobro, što ću im iskazati: uplašit će se i uzdrhtati zbog svega dobra i sve sreće, što ću im je dati.' 

10 Ovako veli Gospodin: 'Na ovom mjestu, za koje vi velite: "Opustjelo leži, bez ljudi i stoke", u gradovima Judinim i po ulicama jeruzalemskim, što su sad opustjele, bez ljudi, bez stanovnika i bez stoke, opet će se čuti 

11 Glas radosti i glas miline, poklik zaručnikov i poklik zaručnice, poklik onih, koji govore: "Hvalite Gospodina nad vojskama; jer je dobrostiv Gospodin, jer vječno traje milost njegova!", i onih, koji prinose žrtve zahvalne u Gospodnjoj kući. Okrenut ću sudbinu zemlje onako, kao što je bilo prije', govori Gospodin. 

12 Ovako veli Gospodin nad vojskama: 'Na ovom mjestu, koje sad leži opustjelo, bez ljudi i stoke, i u svim gradovima njegovim opet će biti paše za pastire, koji puštaju da pasu stada njihova. 

13 U gradovima po gorama, u gradovima po nizini, u gradovima južne zemlje, u rodnom području Benjaminovu, u okolini jeruzalemskoj i po gradovima Judinim opet će prolaziti stada ispod ruke onoga, koji ih broji', veli Gospodin. 

14 Doista, dolazi vrijeme, govori Gospodin, kad ću ispuniti obećanje, što sam ga dao kući Izraelovoj i kući Judinoj. 

15 U ono dane i u ono nijeme učinit ću da iznikne Davidu klica prava. On će činiti pravo i pravednost na zemlji. 

16 U one dane zadobit će Juda pomoć i Jeruzalem će stanovati u sigurnosti, i zvat će se: "Gospodin, naše spasenje!'" 

17 Jer ovako veli Gospodin: 'Nikada Davidu neće nestati čovjek koji sjedi na prijestolju kuće Izraelove. 

18 Levitskim svećenicima neće nikada pred licem mojim nestati čovjeka, koji prinosi žrtvu paljenicu, pali dar i pripravlja žrtvu zaklanicu dovijeka.'" 

19 I dođe Gospodnja riječ Jeremiji: 

20 "Ovako veli Gospodin: 'Kako malo možete vi poništiti zavjet moj s danom i zavjet moj s noću, tako da ne bude više dana ni noći na vrijeme. 

21 Tako će se malo poništiti zavjet moj s mojim slugom Davidom, da ne bi više imao potomka, koji bi kao kralj sjedio na prijestolju njegovu, a isto tako malo zavjet moj s levitskim svećenicima, koji obavljaju svetu službu moju. 

22 Kao što se ne meće izbrojiti vojska nebeska ni izmjeriti pijesak morski, tako ću umnožiti potomstvo svojega sluge Davida i Levite, koji obavljaju svetu službu moju.'" 

23 Nadalje dođe Gospodnja riječ Jeremiji: 

24 "Nisi li opazio, što govore ovi ljudi: 'Obadva plemena što ih je izabrao Gospodin, on je odbacio, i kako prezirno govore o narodu mojemu, da nije narod u očima njihovim?' 

25 Ovako veli Gospodin: 'Kako sigurno postoji zavjet moj s danom i noću, kako sam sigurno ustanovio uredbe neba i zemlje, 

26 tako ću malo odbaciti potomka Jakovljeve i svojega sluge Davida i ne uzimati više vladalaca iz njegova potomstva nad potomcima Abrahamovim, Izakovim i Jakovljevim; jer ću okrenuti sudbinu njihovu i smilovati se njima.'" 

Jeremija (Šarić)